**Numai noaptea ştiu de tine**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce nemernică eşti, noapte,

Cu fir galben prins în lună

Şi cu limba mătrăgună

Între buzele răscoapte.

Mai subţire ca o liră

Şi mai unsă ca un zeu.

Cine? Tu! Doar n-oi fi eu,

Uite luna cum respiră!

Galopează căpriorii

Până dincolo de șuier

Şi mă-nchizi adânc în fluier.

Cine? Tu! N-or fi cocorii!

Noapte, vine-o babă veche,

Pare-se că-i zâna bună.

Cine? Eu! Doar eu sunt lună

Când mă spânzuri de ureche.

Mare lină şi docilă

Mi se-aşterne-mpăturit.

Noapte, sincer te-am iubit

Ca pe-o crâncenă pastilă.

Şi s-au dus o iarnă, trei,

Poate nouă ni se pare,

Noaptea sare şi răsare.

Ce nemernici dumnezei!

26 aprilie 2017 – 5 decembrie 2018, Constanţa